CELEX: 32017R0582
Language: ro
Date: 2016-06-29 00:00:00
Title: Regulamentul delegat (UE) 2017/582 al Comisiei din 29 iunie 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare care prevăd obligația de compensare a instrumentelor financiare derivate tranzacționate pe piețele reglementate și termenele pentru acceptarea compensării (Text cu relevanță pentru SEE. )

31.3.2017   
            
            
               RO
            
            
               Jurnalul Oficial al Uniunii Europene
            
            
               L 87/224
            
         REGULAMENTUL DELEGAT (UE) 2017/582 AL COMISIEI
   din 29 iunie 2016
   de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare care prevăd obligația de compensare a instrumentelor financiare derivate tranzacționate pe piețele reglementate și termenele pentru acceptarea compensării
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 29 alineatul (3),
   întrucât:
   
               (1)
            
            
               Pentru a gestiona riscurile operaționale și alte riscuri aferente tranzacțiilor cu instrumente financiare derivate compensate care sunt transmise și acceptate la compensare și pentru a oferi certitudine contrapărților în cel mai scurt timp posibil, este necesar să se determine dacă o tranzacție cu instrumente financiare derivate compensate va fi acceptată la compensare de către o CPC în fază timpurie și, în măsura posibilului, înainte de efectuarea tranzacției, și să se determine consecințele faptului ca CPC să nu accepte la compensare tranzacția cu instrumente financiare derivate pe care a primit-o.
            
         
               (2)
            
            
               Pentru a aplica soluțiile tehnice scalabile care să asigure faptul că tranzacțiile cu instrumente financiare derivate compensate pot fi transmise și acceptate la compensare cât mai rapid posibil din punct de vedere tehnologic, informațiile necesare locurilor de tranzacționare și CPC pentru îndeplinirea atribuțiilor care le revin ar trebui să fie predeterminate și clar stabilite în documentația locurilor de tranzacționare și a CPC.
            
         
               (3)
            
            
               Pentru a stabili în mod adecvat prețul în cadrul tranzacțiilor cu instrumente financiare derivate, contrapărțile țin seama de faptul că tranzacțiile compensate central sunt supuse unui regim de constituire de garanții reale diferit de tranzacțiile care nu sunt compensate central, indiferent dacă tranzacția este compensată deoarece există un mandat în acest sens sau deoarece părțile relevante au încheiat un acord în acest sens. Prin urmare, contrapărțile ar trebui să beneficieze de același proces și de aceleași cerințe pentru tranzacțiile cu instrumente financiare derivate compensate atât în urma unui mandat, cât și a unui acord pentru a se asigura că tranzacțiile respective sunt transmise și acceptate la compensare cât mai rapid posibil din punct de vedere tehnologic.
            
         
               (4)
            
            
               În cazul în care tranzacțiile cu instrumente financiare derivate compensate sunt efectuate într-un loc de tranzacționare, pentru a se identifica înainte de efectuarea tranzacției dacă aceasta va fi compensată de o CPC, locul de tranzacționare și CPC ar trebui să stabilească proceduri prin care să se asigure compensarea automată a tranzacției. În caz contrar, locul de tranzacționare ar trebui să le ofere membrilor compensatori ai CPC posibilitatea de a verifica limitele stabilite pentru ordinele clienților.
            
         
               (5)
            
            
               Termenul acordat unui loc de tranzacționare pentru a procesa o tranzacție cu instrumente financiare derivate compensate ar trebui să fie mai scurt pentru tranzacțiile efectuate electronic decât pentru cele care nu sunt efectuate electronic, întrucât, în primul caz, nivelul procesării automatizate ar trebui să fie mai ridicat.
            
         
               (6)
            
            
               Locul de tranzacționare ar trebui să transmită către CPC informațiile referitoare la tranzacțiile cu instrumente financiare derivate compensate, în formatul electronic prestabilit, atât pentru tranzacțiile cu instrumente financiare derivate compensate, efectuate electronic, cât și pentru cele care nu sunt efectuate electronic. Prin urmare, termenul acordat CPC pentru a decide dacă o tranzacție cu instrumente financiare derivate compensate poate fi acceptată pentru compensare ar trebui să fie același atât pentru tranzacțiile cu instrumente financiare derivate compensate efectuate electronic, cât și pentru cele care nu sunt efectuate electronic.
            
         
               (7)
            
            
               Procesarea tranzacțiilor cu instrumente financiare derivate compensate, efectuate pe bază bilaterală este, de obicei, mai puțin automatizată decât procesarea tranzacțiilor cu instrumente financiare derivate compensate, efectuate într-un loc de tranzacționare. Prin urmare, termenul acordat contrapărților pentru a transmite către CPC o tranzacție cu instrumente financiare derivate compensate, efectuată pe bază bilaterală, ar trebui să fie mai lung decât cel pentru o tranzacție cu instrumente financiare derivate compensate, efectuată într-un loc de tranzacționare.
            
         
               (8)
            
            
               Pentru a gestiona riscul de credit aferent tranzacțiilor cu instrumente financiare derivate compensate, efectuate pe bază bilaterală, CPC ar trebui să le permită membrilor compensatori să verifice detaliile tranzacțiilor clienților și să decidă dacă acceptă tranzacția sau nu. Procesul desfășurat între CPC și membrii compensatori ar trebui să necesite un termen limitat, întrucât, de obicei, este automatizat.
            
         
               (9)
            
            
               CPC și membrii compensatori gestionează riscul de credit asociat concentrării expunerilor curente rezultate din compensarea instrumentelor financiare derivate compensate. În mod obișnuit, aceasta include stabilirea de limite de către CPC sau de către membrul compensator pentru fiecare contraparte în vederea minimizării riscului de expunere asociat, care poate determina noi solicitări de compensare a unor tranzacții cu instrumente financiare derivate compensate, respinse de un membru compensator sau de CPC. Prin urmare, asigurarea faptului că tranzacțiile cu instrumente financiare derivate compensate sunt transmise la compensare cât mai rapid posibil din punct de vedere tehnologic nu înseamnă că toate tranzacțiile de acest fel vor fi acceptate la compensare, în toate circumstanțele. În cazul în care tranzacțiile cu instrumente financiare derivate compensate nu sunt acceptate la compensare, contrapărțile ar trebui să stabilească o modalitate clară privind tratarea acestor tranzacții, pentru a acoperi riscurile aferente acestora.
            
         
               (10)
            
            
               Având în vedere că procesarea tranzacțiilor cu instrumente financiare derivate compensate efectuate electronic într-un loc de tranzacționare și transmise CPC la compensare necesită un termen limitat, este foarte limitată și perioada dintre introducerea ordinului și momentul respingerii, în care acționează piața și în care se modifică valoarea tranzacției cu instrumente financiare derivate compensate, inclusiv riscul aferent. Întrucât potențialele pierderi, înregistrate de contrapărțile ale căror tranzacții nu sunt acceptate la compensare de către CPC, sunt neglijabile și pentru a se asigura contrapărților certitudine, tranzacțiile cu instrumente financiare derivate compensate efectuate electronic într-un loc de tranzacționare și respinse de la compensare de către CPC ar trebui să fie invalidate.
            
         
               (11)
            
            
               Având în vedere că procesarea tranzacțiilor cu instrumente financiare derivate compensate, altele decât cele efectuate electronic într-un loc de tranzacționare, necesită, de obicei, un termen mai lung, această perioadă poate fi suficient de lungă pentru a permite pieței să acționeze și pentru ca valoarea tranzacțiilor cu instrumente financiare derivate compensate, inclusiv riscul aferent, să se modifice semnificativ. Prin urmare, invalidarea tranzacției ar putea să nu reprezinte tratamentul adecvat pentru toate tranzacțiile respinse de CPC. Pentru a oferi certitudine în ceea ce privește tratamentul tranzacțiilor cu instrumente financiare derivate compensate, altele decât cele efectuate electronic într-un loc de tranzacționare, și respinse de către CPC de la compensare, procedurile locului de tranzacționare și acordurile contractuale dintre contrapărți, dacă este cazul, ar trebui să prevadă un tratament clar al tranzacțiilor respective.
            
         
               (12)
            
            
               În cazul în care tranzacțiile cu instrumente financiare derivate compensate nu sunt acceptate la compensare din alte motive decât riscul de credit, cum ar fi probleme tehnice sau operaționale generate de transmiterea de informații inexacte sau incomplete, contrapărțile pot dori totuși să compenseze tranzacțiile respective. În cazul în care contrapărțile sunt de acord să se retransmită tranzacția, cu condiția ca acest lucru să se realizeze într-un termen relativ scurt de la prima transmitere și ca retransmiterea să permită analizarea și stabilirea motivelor respingerii de la compensare, se poate accepta o a doua transmitere sub forma unei noi tranzacții cu instrumente financiare derivate compensate cu aceleași caracteristici economice, întrucât acest lucru asigură un management adecvat al riscului operațional sau al altor riscuri, cu excepția riscului de credit.
            
         
               (13)
            
            
               Din motive de convergență și pentru a asigura buna funcționare a piețelor financiare, este necesar ca dispozițiile prevăzute în prezentul regulament și dispozițiile prevăzute în Regulamentul (UE) nr. 600/2014 să se aplice de la aceeași dată.
            
         
               (14)
            
            
               Prezentul regulament se bazează pe proiectul de standarde tehnice de reglementare transmise Comisiei de către Autoritatea Europeană pentru Valori Mobiliare și Piețe (ESMA).
            
         
               (15)
            
            
               ESMA a organizat consultări publice cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Acorduri privind facilitarea transmiterii informațiilor
   (1)   Locul de tranzacționare detaliază în procedurile adoptate, informațiile de care are nevoie de la contrapărțile unei tranzacții cu instrumente financiare derivate compensate, pentru a transmite tranzacția respectivă către CPC în vederea compensării, inclusiv formatul în care acestea sunt furnizate.
   (2)   CPC detaliază în procedurile adoptate informațiile de care are nevoie de la contrapărțile unei tranzacții cu instrumente financiare derivate compensate și de la locurile de tranzacționare pentru a compensa tranzacția respectivă, inclusiv formatul în care acestea sunt furnizate.
   Articolul 2
   Verificările pre-tranzacționare ale tranzacțiilor cu instrumente financiare derivate compensate efectuate într-un loc de tranzacționare
   (1)   Locurile de tranzacționare și membrii compensatori consideră că ordinele privind tranzacțiile cu instrumente financiare derivate compensate efectuate într-un loc de tranzacționare fac obiectul cerințelor prevăzute la alineatele (2), (3) și (4), cu excepția cazului în care sunt îndeplinite toate condițiile prevăzute la literele (a), (b) și (c) din prezentul alineat:
   
               (a)
            
            
               procedurile locului de tranzacționare prevăd ca fiecare membru sau participant al locului de tranzacționare, care nu este un membru compensator al CPC prin care se compensează o tranzacție cu instrumente financiare derivate compensate, să aibă un acord contractual cu un membru compensator al CPC, conform căruia membrul compensator devine automat contraparte a tranzacției cu instrumente financiare derivate compensate;
            
         
               (b)
            
            
               procedurile CPC prevăd ca o tranzacție cu instrumente financiare derivate compensate, efectuată într-un loc de tranzacționare, să fie compensată automat și imediat, iar membrul compensator menționat la litera (a) să devină contraparte a CPC;
            
         
               (c)
            
            
               procedurile locului de tranzacționare prevăd ca membrul sau participantul locului de tranzacționare sau clientul acestuia să devină contraparte în tranzacția cu instrumente financiare derivate compensate, după ce tranzacția respectivă este compensată, în temeiul acordurilor de compensare directă sau indirectă, încheiate cu membrul compensator.
            
         (2)   Locul de tranzacționare asigură mijloacele prin care să se realizeze, pentru fiecare ordin în parte și de către fiecare membru compensator, verificarea pre-tranzacționare a limitelor stabilite și menținute de membrul compensator pentru client în temeiul Regulamentului delegat (UE) 2017/589 al Comisiei (3).
   (3)   Înainte de executarea unui ordin, locul de tranzacționare se asigură că ordinul clientului se încadrează în limitele aplicabile clientului respectiv, în conformitate cu alineatul (2):
   
               (a)
            
            
               în termen de 60 de secunde de la primire, în cazul în care ordinul este introdus electronic;
            
         
               (b)
            
            
               în termen de 10 minute de la primire, în cazul în care ordinul nu este introdus electronic.
            
         (4)   În cazul în care ordinul nu se încadrează în limitele aplicabile clientului în conformitate cu alineatul (2), locul de tranzacționare informează clientul și membrul compensator că ordinul nu poate fi executat în conformitate cu următoarele termene:
   
               (a)
            
            
               în cazul în care ordinul este introdus electronic, în timp real;
            
         
               (b)
            
            
               în cazul în care ordinul nu este introdus electronic, în cinci minute din momentul în care ordinul a fost verificat în raport cu limitele aplicabile.
            
         Articolul 3
   Termenele pentru transmiterea informațiilor privind tranzacțiile cu instrumente financiare derivate efectuate într-un loc de tranzacționare
   (1)   Locul de tranzacționare, CPC și membrul compensator respectă cerințele prevăzute la alineatele (2)-(5) din prezentul articol, cu excepția cazului în care sunt îndeplinite toate condițiile menționate la articolul 2 alineatul (1) literele (a), (b) și (c).
   (2)   Pentru tranzacțiile cu instrumente financiare derivate compensate efectuate electronic într-un loc de tranzacționare, acesta transmite către CPC informații referitoare la fiecare tranzacție în termen de 10 secunde de la efectuarea tranzacției.
   (3)   Pentru tranzacțiile cu instrumente financiare derivate compensate care nu sunt efectuate electronic într-un loc de tranzacționare, acesta transmite către CPC informații referitoare la fiecare tranzacție în termen de 10 minute de la efectuarea tranzacției.
   (4)   CPC acceptă sau nu, în vederea compensării, o tranzacție cu instrumente financiare derivate compensate efectuată într-un loc de tranzacționare în termen de 10 secunde de la primirea informațiilor din partea locului de tranzacționare și informează în timp real membrul compensator și locul de tranzacționare cu privire la decizia de respingere.
   (5)   Membrul compensator și locul de tranzacționare informează contrapartea care efectuează tranzacția cu instrumente financiare derivate compensate într-un loc de tranzacționare cu privire la decizia de respingere imediat ce primește informația de la CPC.
   Articolul 4
   Termenele pentru transmiterea informațiilor privind tranzacțiile cu instrumente financiare derivate compensate efectuate pe bază bilaterală
   (1)   Pentru tranzacțiile cu instrumente financiare derivate compensate efectuate de contrapărți pe bază bilaterală, membrul compensator:
   
               (a)
            
            
               obține de la client informații justificative privind termenul de efectuare a tranzacției transmise pentru compensare;
            
         
               (b)
            
            
               se asigură că contrapărțile transmit către CPC informațiile menționate la articolul 1 alineatul (2), în termen de 30 de minute de la efectuarea tranzacției.
            
         (2)   CPC transmite membrului compensator informațiile referitoare la tranzacție, menționate la alineatul (1) litera (b), în termen de 60 de secunde de la primirea acestora de la contrapărți. Membrul compensator decide dacă acceptă tranzacția sau nu, în termen de 60 de secunde de la primirea informațiilor din partea CPC.
   (3)   CPC decide dacă acceptă sau nu compensarea unei tranzacții cu instrumente financiare derivate compensate efectuate pe bază bilaterală, în termen de 10 secunde de la primirea deciziei de acceptare sau de respingere de la membrul compensator.
   (4)   Cu toate acestea, alineatele (2) și (3) din prezentul articol nu se aplică atunci când sunt îndeplinite toate condițiile următoare:
   
               (a)
            
            
               procedurile CPC prevăd stabilirea și menținerea, în permanență, de un membru compensator a limitelor pentru client, în temeiul Regulamentului delegat (UE) 2017/589;
            
         
               (b)
            
            
               procedurile CPC prevăd ca aceasta să compenseze o tranzacție cu instrumente financiare derivate compensate, aflată în limitele menționate la litera (a) din prezentul alineat, în mod automat în termen de 60 de secunde de la primirea de la contrapărți a informațiilor privind tranzacția respectivă.
            
         (5)   CPC care nu acceptă la compensare o tranzacție cu instrumente financiare derivate compensate, efectuată pe bază bilaterală informează membrul compensator, în timp real, despre decizia de respingere. Membrul compensator informează contrapartea care efectuează tranzacția despre decizia de respingere imediat ce este informat de către CPC.
   Articolul 5
   Tratamentul tranzacțiilor cu instrumente financiare derivate compensate respinse de la compensare
   (1)   În cazul în care o tranzacție cu instrumente financiare derivate compensate, efectuată electronic într-un loc de tranzacționare nu este acceptată de CPC, locul de tranzacționare invalidează contractul respectiv.
   (2)   În cazul în care o tranzacție cu instrumente financiare derivate compensate, alta decât o tranzacție cu instrumente financiare derivate compensate efectuată electronic într-un loc de tranzacționare, nu este acceptată de CPC, tranzacția este tratată ținând seama de:
   
               (a)
            
            
               procedurile locului de tranzacționare, în cazul în care contractul este transmis pentru compensare în conformitate cu acestea;
            
         
               (b)
            
            
               acordul dintre contrapărți, în toate celelalte situații.
            
         (3)   Dacă decizia de respingere este determinată de o problemă tehnică sau operațională, tranzacția cu instrumente derivate compensate poate fi transmisă pentru compensare încă o dată, în termen de o oră de la transmiterea anterioară, sub forma unei noi tranzacții, dar cu aceleași caracteristici economice, cu condiția ca ambele contrapărți să fi fost de acord cu o a doua transmitere. Locul de tranzacționare în care s-a efectuat inițial tranzacția cu instrumente financiare derivate compensate nu respectă cerințele menționate la articolul 8 din Regulamentul (UE) nr. 600/2014 privind transmiterea pentru compensare a celei de a doua tranzacții cu instrumente financiare derivate compensate.
   Articolul 6
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
   Prezentul regulament se aplică de la data menționată la articolul 55 al doilea paragraf din Regulamentul (UE) nr. 600/2014.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 84.
   
      (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (3)  Regulamentul delegat (UE) 2017/589 al Comisiei din 19 iulie 2016 de completare a Directivei 2014/65/UE a Parlamentului European și a Consiliului în ceea ce privește standardele tehnice de reglementare care precizează cerințele organizatorice aplicabile firmelor de investiții care efectuează tranzacții algoritmice (a se vedea pagina 417 din prezentul Jurnal Oficial).